《奉和袭美太湖诗二十首。圣姑庙》
唐代·陆龟蒙

渺渺洞庭水，盈盈芳屿神。因知古佳丽，不独湘夫人。

流苏荡遥吹，斜领生轻尘。蜀彩驳霞碎，吴绡盘雾匀。

可怜飞燕姿，合是乘鸾宾。坐想烟雨夕，兼知花草春。

空登油壁车，窈窕谁相亲。好赠玉条脱，堪携紫纶巾。

殷勤拨香池，重荐汀洲蘋.明朝动兰楫，不翅星河津。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。